Document ID: 32006R0346

KOMMISSIONENS FORORDNING (EF) Nr. 346/2006
af 27. februar 2006
om åbning af et præferencetoldkontingent for import af rårørsukker med oprindelse i AVS-landene til forsyning af raffinaderierne i perioden fra den 1. marts til den 30. juni 2006
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker (1), særlig artikel 39, stk. 6, og
ud fra følgende betragtninger:
(1)
Det fastsættes i artikel 39, stk. 1, i forordning (EF) nr. 1260/2001, at der i produktionsårene 2001/02 til 2005/06 og med henblik på en hensigtsmæssig forsyning af EF-raffinaderierne opkræves en særlig nedsat afgift ved import af rårørsukker med oprindelse i stater, hvormed Fællesskabet har indgået leveringsaftaler på præferencebetingelser. Der er i øjeblikket indgået sådanne aftaler med de lande i Afrika, Vestindien og Stillehavet (AVS-lande), der er nævnt i protokol nr. 3 om AVS-sukker, der er knyttet til bilag V til AVS/EF-partnerskabsaftalen (2), og med republikken Indien, jf. Rådets afgørelse 2001/870/EF (3).
(2)
Ifølge de aftaler i form af brevveksling, der er indgået ved afgørelse 2001/870/EF, skal de pågældende raffinaderier betale minimumskøbsprisen, som er lig med den garanterede pris for råsukker, nedsat med den tilpasningsstøtte, der er fastsat for det pågældende produktionsår. Denne minimumspris bør således fastsættes under hensyn til de elementer, der gælder for produktionsåret 2005/06.
(3)
De mængder særligt præferencesukker, der skal importeres, fastsættes i henhold til artikel 39 i forordning (EF) nr. 1260/2001 på grundlag af en årlig EF-forsyningsprognose.
(4)
Ifølge prognosen er det nødvendigt at indføre råsukker og på dette tidspunkt i produktionsåret 2005/06 åbne toldkontingenter til en særlig nedsat afgift, således som fastsat i ovennævnte aftaler, med henblik på at dække EF-raffinaderiernes behov i en del af produktionsåret.
(5)
Ved Kommissionens forordning (EF) nr. 978/2005 (4) blev der åbnet kontingenter for perioden fra 1. juli 2005 til 28. februar 2006.
(6)
Da prognoserne for produktionen af rårørsukker for produktionsåret 2005/06 foreligger, bør der åbnes et kontingent for anden del af nævnte produktionsår.
(7)
Det bør præciseres, at Kommissionens forordning (EF) nr. 1159/2003 af 30. juni 2003 om gennemførelsesbestemmelser for produktionsårene 2003/04, 2004/05 og 2005/06 for indførsel af rørsukker i forbindelse med visse toldkontingenter og præferenceaftaler og om ændring af forordning (EF) nr. 1464/95 og (EF) nr. 779/96 (5) skal gælde for det nye kontingent.
(8)
Fristen for indgivelse af ansøgninger om importlicens for de to kontingenter, som er åbnet ved forordning (EF) nr. 978/2005 for perioden 1. juli 2005 til 28. februar 2006, bør forlænges til den 30. juni 2006, for at de erhvervsdrivende fuldt ud kan udnytte de mængder særligt præferencesukker, som er omfattet af disse kontingenter.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
Som led i afgørelse 2001/870/EF åbnes der for perioden fra 1. marts til 30. juni 2006 med henblik på import af rårørsukker til raffinering henhørende under KN-kode 1701 11 10 et toldkontingent på 60 224 tons udtrykt i hvidt sukker med oprindelse i de AVS-lande, der har undertegnet den aftale i form af brevveksling, der er godkendt ved nævnte afgørelse.
Artikel 2
1. Den særlige nedsatte afgift pr. 100 kg råsukker af standardkvalitet ved import af de i artikel 1 nævnte mængder fastsættes til 0 EUR.
2. Den minimumskøbspris, som EF-raffinaderierne skal betale, fastsættes for den i artikel 1 nævnte periode til 49,68 EUR pr. 100 kg råsukker af standardkvalitet.
Artikel 3
Forordning (EF) nr. 1159/2003 gælder for det toldkontingent, der åbnes ved nærværende forordning.
Artikel 4
Ansøgningsfristen for de mængder, der er nævnt i artikel 1, litra a) og b), i forordning (EF) nr. 978/2005, og som der ikke er indgivet importlicensansøgninger for inden den 1. marts 2006, forlænges hermed til den 30. juni 2006.
Artikel 5
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. marts 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. februar 2006.

Labels: 3
17
18